钦定古今图书集成/理学汇编/学行典/第216卷 > 朱应申
## 钦定古今图书集成/理学汇编/学行典/第216卷 > 朱应申

按《弋阳县志》：“朱应申，字元本，西隅人。天性纯孝，婉曲
侍亲。一日遇母病，私自割臂，祈以身代。未几母愈，秘
不使人知。后又遘父病，亦如祷母者然，年增血衰，昏
闷仆地，家人觉之，见右股肤半裂，左臂有刀刺旧痕，
始知往者为母祷也。及父母逝，叔无嗣，事之如所生。
迨叔婶去世，年已六十，犹柴骨杖拜匐伏作孺子泣”，
因得病弗起，邑里诵声无闲。郡县先后旌异之，一曰
《纯心苦行》，一曰《德门懿行》。